CELEX: 52020PC0754
Language: et
Date: 2020-11-16
Title: Ettepanek: NÕUKOGU RAKENDUSOTSUS, millega antakse Iirimaale määruse (EL) 2020/672 alusel ajutist toetust töötusriski leevendamiseks COVID-19 puhanguga kaasnenud eriolukorras

EUROOPA KOMISJON
            Brüssel,16.11.2020
            COM(2020) 754 final
            2020/0333(NLE)
            Ettepanek:
            NÕUKOGU RAKENDUSOTSUS,
            millega antakse Iirimaale määruse (EL) 2020/672 alusel ajutist toetust töötusriski leevendamiseks COVID-19 puhanguga kaasnenud eriolukorras
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               Nõukogu määruses 2020/672 (edaspidi „TERA määrus“) on sätestatud õigusraamistik liidu finantsabi andmiseks liikmesriikidele, kus on COVID-19 puhangu tõttu tõsised majandushäired või suur oht nende tekkeks. TERA määruse alusel antav toetus on mõeldud selleks, et rahastada eelkõige lühendatud tööaja kavasid või muid samalaadseid meetmeid, mille eesmärk on kaitsta töötajaid ja füüsilisest isikust ettevõtjaid ning seega vähendada töötust ja sissetulekute kaotust, samuti selleks, et rahastada mõningaid tervishoiumeetmeid, mida kohaldatakse eelkõige töökohal.
            
            
               27. oktoobril 2020 palus Iirimaa TERA määruse alusel liidu finantsabi. Vastavalt TERA määruse artikli 6 lõikele 2 konsulteeris komisjon Iirimaa ametiasutustega, et veenduda, kas tegelikud ja kavandatud kulutused, mis on otseselt seotud COVID-19 pandeemia tõttu vastu võetud ajutise palgatoetuskavaga, on järsku ja oluliselt suurenenud. Eelkõige subsideeritakse kavaga osa tööandja palgakuludest olukorras, kus COVID-19 kriisi tõttu kehtestatud piirangud on mõjutanud tööandja äritegevust. Kava on avatud tööandjatele, kes hoiavad töötajaid oma palgal, ja selle eesmärk on toetada ettevõtete elujõulisust ning säilitada tööandja ja töötaja vaheline suhe. Kava kehtis 26. märtsist 2020 kuni 31. augustini 2020. Esialgu, kuni 3. maini 2020, hüvitati tööandjatele toetuskava alusel iga tingimustele vastava töötaja kohta kuni 410 eurot nädalas. Alates 4. maist 2020 viidi subsiidiumide maksmine üle süsteemile, mis põhines iga töötaja varasemal nädala netotöötasul, ja tööandjale hüvitati 70–85 % töötaja netotöötasust ülempiiriga 350 eurot või 410 eurot nädalas, olenevalt töötaja palgatasemest. 
            
            
               Iirimaa esitas komisjonile asjakohase teabe. 
            
            
               Kättesaadavaid tõendeid arvesse võttes teeb komisjon nõukogule ettepaneku võtta vastu rakendusotsus, millega antakse Iirimaale TERA määruse alusel finantsabi, et toetada eespool nimetatud meetmete rakendamist.
            
            
               •Kooskõla poliitikavaldkonnas praegu kehtivate õigusnormidega
            
            
               
                  Käesolev ettepanek on täielikult kooskõlas nõukogu määrusega (EL) 2020/672, mille alusel see on tehtud.
               
               
                  Ettepanek täiendab teist liidu õigusakti, mille alusel toetatakse liikmesriike hädaolukordades, nimelt nõukogu 11. novembri 2002. aasta määrust (EÜ) nr 2012/2002 Euroopa Liidu Solidaarsusfondi loomise kohta (edaspidi „määrus (EÜ) nr 2012/2002“). 30. märtsil võeti vastu Euroopa Parlamendi ja nõukogu määrus (EL) 2020/461, millega muudetakse nimetatud õigusakti, laiendades selle kohaldamisala ka ulatuslikele rahvatervise hädaolukordadele ja määrates kindlaks konkreetsed rahastamiskõlblikud meetmed. 
               
            
            
               •Kooskõla muude liidu tegevuspõhimõtetega
            
            
               
                  Ettepanek on üks paljudest meetmetest, mis on välja töötatud praegusele COVID-19 pandeemiale reageerimiseks (näiteks koroonaviirusele reageerimise investeerimisalgatus), ning see täiendab muid tööhõivet toetavaid vahendeid, nagu Euroopa Sotsiaalfond ja Euroopa Strateegiliste Investeeringute Fond (EFSI) / InvestEU fond. Ettepanek, mis käsitleb laenuvõtmist ja laenuandmist liikmesriikide toetamiseks praeguse COVID-19 puhangu ajal, toimib eelkõige teise kaitseliinina, et rahastada lühendatud tööaja kavasid ja muid samalaadseid meetmeid ning nõnda aidata säilitada töökohti ja kaitsta töötajaid ja füüsilisest isikust ettevõtjaid töötuks jäämise eest. 
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               
                  Käesoleva ettepaneku õiguslik alus on nõukogu määrus (EL) 2020/672.
               
            
            
               •Subsidiaarsus (ainupädevusse mittekuuluva valdkonna puhul) 
            
            
               
                  Ettepanek on vastus liikmesriigi taotlusele ja sellega näidatakse Euroopa solidaarsust, andes COVID-19 puhangust mõjutatud liikmesriigile ajutiste laenudena liidu finantsabi. Sellise finantsabiga toetatakse teisese kaitsemeetmena ajutiselt avaliku sektori kulutuste suurendamist seoses lühendatud tööaja kavade ja muude samalaadsete meetmetega, et aidata riigil kaitsta töökohti ning seega kaitsta töötajaid ja füüsilisest isikust ettevõtjaid töötuse ja sissetuleku kaotuse riski eest.
               
               
                  Toetus aitab kriisist mõjutatud inimesi ning leevendab praeguse COVID-19 kriisi otsest ühiskondlikku ja majanduslikku mõju. 
               
            
            
               •Proportsionaalsus
            
         
         
            
               
                  Ettepanek on proportsionaalsuse põhimõttega kooskõlas. See ei lähe kaugemale sellest, mis on vajalik ettepaneku eesmärkide saavutamiseks. 
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Konsulteerimine sidusrühmadega
            
            
               
                  Kuna ettepanek tuli koostada kiiresti, et nõukogu saaks selle õigel ajal vastu võtta, ei olnud võimalik sidusrühmadega konsulteerida.
               
            
            
               •Mõjuhinnang
            
            
               
                  Kuna ettepanek on kiireloomuline, siis mõju ei hinnatud.
               
            
            
               4.MÕJU EELARVELE
            
            
               
                  Komisjonil peaks olema õigus võtta finantsturgudelt laenu, et laenata seda edasi liikmesriigile, kes taotleb TERA rahastamisvahendist finantsabi. 
               
            
            
               Lisaks liikmesriikide garantiidele hõlmab raamistik muid kaitsemeetmeid, et tagada kava rahaline usaldusväärsus:
            
            
               ·range ja konservatiivne finantsjuhtimine;
            
            
               ·sellise laenuportfelli loomine, mis piirab kontsentratsiooniriski, iga-aastast riskipositsiooni ja ülemäärast riskipositsiooni üksikute liikmesriikide suhtes, tagades samal ajal piisavad vahendid kõige enam abi vajavatele liikmesriikidele; ning
            
            
               ·võla pikendamise võimalused.
            
            
               2020/0333 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega antakse Iirimaale määruse (EL) 2020/672 alusel ajutist toetust töötusriski leevendamiseks COVID-19 puhanguga kaasnenud eriolukorras
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 19. mai 2020. aasta määrust (EL) 2020/672, millega luuakse COVID-19 puhanguga kaasnenud eriolukorras töötuseriski leevendamiseks pakutava ajutise toetuse Euroopa rahastu (TERA),
                  1
                eriti selle artikli 6 lõiget 1,
            
            
               võttes arvesse Euroopa Komisjoni ettepanekut
            
         
         
            
               ning arvestades järgmist:
            
            
               (1)27. oktoobril 2020 palus Iirimaa liidult finantsabi, et täiendada riiklikke meetmeid, millega leevendatakse COVID-19 puhangu mõju ja tegeletakse sotsiaal-majanduslike tagajärgedega, mida puhang on töötajatele ja füüsilisest isikust ettevõtjatele põhjustanud.
            
            
               (2)COVID-19 puhang ja erakorralised meetmed, mida Iirimaa on võtnud puhangu ohjeldamiseks ning selle sotsiaal-majanduslike ja tervisealaste tagajärgede leevendamiseks, mõjuvad riigi rahandusele eeldatavasti rängalt. Komisjoni 2020. aasta sügisprognoosi kohaselt oleks Iirimaa valitsemissektori eelarvepuudujääk ja võlg 2020. aasta lõpuks eeldatavasti olnud vastavalt 6,8 % ja 63,1 % sisemajanduse koguproduktist (SKP) ja 2020. aastal peaks Iirimaa SKP prognoosi kohaselt vähenema 2,3 %.
            
            
               (3)COVID-19 puhang on halvanud olulise osa Iirimaa tööjõust. See on kaasa toonud Iirimaa avaliku sektori kulutuste järsu ja olulise kasvu seoses ajutise palgatoetusmeetmega, nagu on kirjeldatud põhjenduses 4.
            
            
               (4)Eriolukorra seaduse „Emergency Measures in the Public Interest (Covid-19) Act 2020“ artikliga 28 „Covid-19: temporary wage subsidy provisions“, millele on viidatud Iirimaa 27. oktoobri 2020. aasta taotluses, on võetud kasutusele kava, millest subsideeritakse osa tööandja palgakuludest olukorras, kus COVID-19 kriisi tõttu kehtestatud piirangud on tööandja äritegevust mõjutanud. Kava on avatud tööandjatele, kes hoiavad töötajaid oma palgal, ja selle eesmärk on toetada ettevõtete elujõulisust ning säilitada tööandja ja töötaja vaheline suhe. See kava kehtis 26. märtsist 2020 kuni 31. augustini 2020. Esialgu, kuni 3. maini 2020, hüvitati tööandjatele subsiidiumikava alusel iga tingimustele vastava töötaja kohta kuni 410 eurot nädalas. Alates 4. maist 2020 viidi subsiidiumide maksmine üle süsteemile, mis põhines iga töötaja varasemal nädala netotöötasul, ja tööandjale hüvitati 70–85 % töötaja netotöötasust ülempiiriga 350 eurot või 410 eurot nädalas, olenevalt töötaja palgatasemest. 
            
            
               (5)Iirimaa vastab finantsabi taotlemise tingimustele, mis on sätestatud määruse (EL) 2020/672 artiklis 3. Iirimaa on esitanud komisjonile asjakohased tõendid selle kohta, et avaliku sektori tegelikud kulutused on 1. veebruarist 2020 saadik kasvanud 2 473 887 900 euro võrra ja see kasv on olnud otseselt tingitud ajutisest palgatoetusmeetmest. See kujutab endast kulude järsku ja olulist kasvu, sest uued meetmed hõlmavad märkimisväärset osa Iirimaa ettevõtetest ja tööjõust. 
            
            
               (6)Komisjon on vastavalt määruse (EL) 2020/672 artiklile 6 Iirimaaga konsulteerinud ja veendunud, et avaliku sektori tegelikud kulutused on järsku ja oluliselt suurenenud otseselt lühendatud tööaja kavade ja muude samalaadsete meetmete tõttu, millele on osutatud 27. oktoobri 2020. aasta taotluses.
            
            
               (7)Seetõttu tuleks anda finantsabi, et aidata Iirimaal COVID-19 puhangust põhjustatud tõsiste majandushäirete sotsiaal-majanduslike tagajärgedega toime tulla. Tihedas koostöös liikmesriikide ametiasutustega peaks komisjon tegema otsused osamaksete tagasimaksetähtaegade, suuruse ja väljamaksmise ning osade suuruse kohta.
            
            
               (8)Käesolev otsus ei tohiks piirata ühegi sellise menetluse tulemust, mis võidakse algatada seoses siseturu toimimise moonutamisega, eelkõige aluslepingu artiklite 107 ja 108 alusel. See ei vabasta liikmesriike aluslepingu artikli 108 kohasest kohustusest teatada komisjonile võimalikest riigiabi juhtudest.
            
            
               (9)Finantsabi andmise otsust tehes on arvesse võetud Iirimaa olemasolevaid ja eeldatavaid vajadusi ning vastavalt määrusele (EL) 2020/672 teiste liikmesriikide poolt juba esitatud või esitatavaid finantsabi taotlusi, kohaldades samal ajal võrdse kohtlemise, solidaarsuse, proportsionaalsuse ja läbipaistvuse põhimõtteid,
            
            
               ON VASTU VÕTNUD KÄESOLEVA OTSUSE:
            
            
               Artikkel 1
            
            
               Iirimaa vastab määruse (EL) 2020/672 artiklis 3 sätestatud tingimustele.
            
            
               Artikkel 2
            
            
               1.Liit annab Iirimaale kuni 2 473 887 900 eurot laenu. Laenu maksimaalne keskmine tagasimaksetähtaeg on 15 aastat.
            
            
               2.Käesoleva otsuse alusel antav finantsabi on kättesaadav 18 kuu jooksul alates otsuse jõustumise kuupäevale järgnevast päevast.
            
            
               3.Komisjon teeb liidu finantsabi Iirimaale kättesaadavaks maksimaalselt kaheksa osamaksena. Osamakse võidakse välja maksta ühes või mitmes osas. Esimese osamakse osade tagasimaksetähtaeg võib olla pikem kui lõikes 1 osutatud maksimaalne keskmine tagasimaksetähtaeg. Sellisel juhu määratakse edasiste osade tagasimaksetähtajad kindlaks nii, et pärast kõikide osamaksete väljamaksmist ei ületataks lõikes 1 osutatud maksimaalset keskmist tagasimaksetähtaega.
            
            
               4.Esimene osamakse makstakse välja määruse (EL) 2020/672 artikli 8 lõikes 2 sätestatud laenulepingu jõustumisel.
            
            
               5.Iirimaa tasub iga osamakse eest määruse (EL) 2020/672 artiklis 4 osutatud liidupoolse rahastamise kulud ning kõik muud sellest rahastamisest tulenevad tasud, kulud ja väljaminekud, mis liidul tekivad käesoleva artikli lõike 1 kohaselt antud laenuga seoses.
            
            
               6.Osamaksete suuruse ja väljamaksmise ning osade suuruse otsustab komisjon.
            
         
         
            
               Artikkel 3
            
            
               Iirimaa võib rahastada ajutise palgatoetuse kava, millest subsideeritakse osa tööandja palgakuludest olukorras, kus tööandja äritegevust on mõjutanud COVID-19 kriisi tõttu kehtestatud piirangud, ja tingimusel, et töösuhe säilib, nagu on sätestatud eriolukorra seaduse „Emergency Measures in the Public Interest (Covid-19) Act 2020“ artiklis 28 „Covid‑19: temporary wage subsidy provisions“.
            
            
               Artikkel 4
            
            
               Käesolev otsus on adresseeritud Iiri Vabariigile.
            
            
               Käesolev otsus jõustub selle adressaadile teatavakstegemise päeval.
            
            
               Artikkel 5
            
            
               Käesolev otsus avaldatakse Euroopa Liidu Teatajas. 
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        ELT L 159, 20.5.2020, lk 1.